ΓΡΑΠΤΗ ΕΡΩΤΗΣΗ E-0191/97 υποβολή: Νικήτας Κακλαμάνης (UPE) προς το Συμβούλιο (6 Φεβρουαρίου 1997)

Θέμα: Ευνοϊκή μεταχείριση ισπανόφωνων υποψηφίων σε Προκήρυξης Διαγωνισμού

Από τον Απρίλιο του 1996 έως το τέλος Νοεμβρίου του ίδιου χρόνου η Γενική Γραμματεία του Συμβουλίου Υπουργών προκήρυξε δύο διαγωνισμούς για την πρόσληψη γραμματέων.

Στην επίσημη εφημερίδα των Ευρωπαϊκών Κοινοτήτων με αριθμό C 110 Α της 16ης Απριλίου 1996 δημοσιεύθηκε η προκήρυξη γενικού διαγωνισμού για ισπανόφωνους γραμματείς με αριθμό C/374.

Στην επίσημη εφημερίδα της 7ης Νοεμβρίου 1996 με αριθμό C 332 Α δημοσιεύθηκε η προκήρυξη γενικού διαγωνισμού για γραμματείς που ομιλούν την πορτογαλική γλώσσα με αριθμό C/370.

Στην επίσημη εφημερίδα της 26ης Νοεμβρίου 1996 με αριθμό C 357 Α δημοσιεύθηκε η προκήρυξη γενικού διαγωνισμού για ελληνόφωνους γραμματείς με αριθμό EURO/C/120 που αναφέρεται στη δημιουργία λίστας επιτυχόντων για όλα τα όργανα της Ευρωπαϊκής Ένωσης.

Σχετικά με το όριο ηλικίας των υποψηφίων που απαιτείται για τον κάθε ένα από τους προαναφερόμενους διαγωνισμούς, τόσο για αυτόν που αφορά τους ομιλούντες την πορτογαλική γλώσσα (C/370) όσο και γι' αυτόν που αφορά τους ελληνόγλωσσους υποψηφίους (EURO/C/120) έχει ορισθεί αυτό των 36 ετών, όριο που χαρακτηρίζει πάντα τέτοιου είδους διαγωνισμούς.

Για το διαγωνισμό που αναφέρεται στην πρόσληψη ισπανόφωνων γραμματέων έγιναν αποδεκτοί υποψήφιοι ηλικίας μέχρι και 50 ετών.

Η απόφαση αυτή αποτελεί σκανδαλώδη και ευνοϊκή μεταχείριση των ισπανόφωνων υποψηφίων και αντίκειται στα μέχρι σήμερα ισχύοντα.

Θα ήθελα να με πληροφορήσει το Συμβούλιο σχετικά με τους λόγους που το οδήγησαν στο να προχωρήσει σε μια τέτοια προκήρυξη, ειδικά για τους ισπανόφωνους υποψηφίους.

Επίσης θα ήθελα να γνωρίζω αν θα προβεί στην επαναπροκήρυξη των εν λόγω διαγωνισμών με ίσους όρους για όλους τους πολίτες της ΕΕ.

Απάντηση (16 Οκτωβρίου 1997)

Εφίσταται κατ' αρχάς η προσοχή του κ. βουλευτή επί των διατάξεων του Παραρτήματος ΙΙΙ του Κανονισμού Υπαλληλικής Κατάστασης, περί διαδικασίας διαγωνισμού, οι οποίες σαφώς αφήνουν στη διακριτική ευχέρεια της Αρμόδιας για τους Διορισμούς Αρχής κάθε ζήτημα σχετικό με το όριο ηλικίας για την πρόσληψη υπαλλήλων, καθώς και επί της κλασσικής συναφούς νομολογίας, κατά την οποία «η Αρμόδια για τους Διορισμούς Αρχή διαθέτει ευρεία εξουσία εκτίμησης για τον καθορισμό των όρων του διαγωνισμού.» ((Πρβ. αιτιολογική σκέψη 24 της απόφασης της 28.11.1991 στην υπόθεση VAN HECKEN κατά ΟΚΕ, Τ-158, Συλλογή ΙΙ-1354. ))

Έτσι στην περίπτωση του διαγωνισμού για πρόσληψη ισπανόφωνων γραμματέων την οποία αναφέρει στην ερώτησή του ο κ. βουλευτής, η Αρμόδια για τους Διορισμούς Αρχή έκρινε σκόπιμο, αφού άκουσε τη γνώμη των αρμόδιων επί του θέματος συμετοχικών οργάνων, να καθορίσει ως όριο ηλικίας το 50ό έτος.

Το Συμβούλιο διευκρινίζει ότι, κατόπιν αιτημάτων της αρμόδιας για τον προϋπολογισμό αρχής κατά τις συζητήσεις στο επίπεδο του τριμερούς διαλόγου (1995), συντάχθηκε έκθεση από ομάδα εργασίας με τον τίτλο «Εξορθολογισμός των διοικητικών δαπανών», στην οποία υποδεικνύεται η διοργάνωση διαγωνισμών σε διοργανική βάση. Δίδοντας συνέχεια στη σύσταση αυτή, η Γενική Γραμματεία του Συμβουλίου, καθώς και τα λοιπά όργανα, θέσπισαν διατάξεις για την από κοινού διοργάνωση των διαγωνισμών και την εναρμόνιση της επιλεξιμότητας για τους διαγωνισμούς. Ένα από τα στοιχεία της υπήρξε και ο καθορισμός των 35 ετών ως ορίου ηλικίας για την αποδοχή στους διαγωνισμούς για θέσεις στον εισαγωγικό βαθμό (δηλ. D4, D3, C5, B5, A8 και Α7).

Για τις ενδιάμεσες σταδιοδρομίες (βαθμοί D1, C3, C1, B3, B1 και Α5), γενικό όριο ηλικίας είναι το 50ό έτος.

Κατ' εξαίρεση, όμως, κάθε όργανο μπορεί για να καλύψει ειδικέες ανάγκες σε προσωπικό ή να λάβει υπόψη την αγορά εργασίας σε ορισμένους τομείς δραστηριοτήτων, να ρυθμίσει διαφορετικά το όριο ηλικίας.